Man kritiek ná buffel hom stormloopParamedici vervoer ‘n plaaswerker wat deur ‘n buffel gestormloop is, na die hospitaal. (Foto: Netcare911) ŉ 29-jarige man is Maandag ernstig beseer toe hy deur ŉ buffel op ŉ plaas by Hekpoort in Gauteng aangeval is. Die nooddiens Netcare911 het Maandagoggend gereageer op ŉ noodoproep vanaf ŉ wildsplaas in die omgewing van Magaliesburg. “Inligting vanaf die toneel dui daarop dat ŉ 29-jarige man, wat op die betrokke plaas werk, langs ŉ grensdraad geloop het toe hy deur ŉ buffel gekonfronteer is. Die buffel het hom bestorm en die man probeer vergruis,” het Shawn Herbst, woordvoerder van Netcare911, Woensdag in ŉ verklaring gesê. Die man het ernstige beserings reg oor sy lyf opgedoen en is op die toneel behandel, waarna hy per helikopter na ŉ spesialishospitaal vervoer is om die nodige behandeling te ontvang. Maroela Media sal verdere inligting publiseer soos dit aan die lig kom.